Elza Pak. Elza Nikolayevna Pak (1942-yil 15-may) – sovet va rus rassomi, haykaltarosh va oʻqituvchi. RSFSR Davlat mukofoti laureati (1990). RSFSRda xizmat koʻrsatgan rassom (1991). Rossiya Federatsiyasida xizmat koʻrsatgan artist (2001). Hayoti. Elza Pak 1942-yil 15-mayda Toʻytepa (hozirgi Nurafshon, Oʻzbekiston) shahrida tugʻilgan. 1960–1964-yillarda Toshkent rassomlik bilim yurtida tahsil olgan. 1965–1970-yillarda I. E. Repin nomidagi Lijsa institutining haykaltaroshlik fakultetida oʻqigan. U 1970-yildan RSFSR Badiiy jamgʻarmasining Voronej badiiy va ishlab chiqarish ustaxonasida haykaltarosh boʻlib ishlagan. Shu bilan birga, 1970-yildan Voronej rassomlik maktabida va Butunrossiya Sanʼat institutida oʻqituvchilik faoliyati bilan ham shugʻullangan. 1974-yildan SSSR Rassomlar uyushmasi aʼzosiga aylangan. Elza Pak oʻzining asosiy badiiy asarlarini dekorativ, dastgoh va monumental haykaltaroshlik sohasida yaratgan. 1972-yildan shahar, viloyat, respublika, Butunrossiya va Butunittifoq badiiy koʻrgazmalarida ishtirok eta boshlagan. 2001-yilda Finlandiyada boʻlib oʻtgan xalqaro koʻrgazmada qatnashgan. Voronejdagi avliyo Mitrofan, A. S. Pushkin, M. E. Pyatnitskiy, A. P. Platonov, Lizyukov koʻchasidagi mushukcha haykali, Voronejdagi Oq Bim yodgorliklari muallifi hisoblanadi. Turmush oʻrtogʻi Ivan Dikunov (1941–2022) ham haykaltaroshlik bilan shugʻullangan hamda 2007-yilda Rossiya Federatsiyasi xalq rassomi unvoniga sazovor boʻlgan. Mukofotlari. Elza Pak 2017-yil 15-mayda koʻp yillik samarali mehnati, tasviriy sanʼat sohasidagi mehnati va tavalludining 75 yilligi munosabati bilan „Voronej viloyatiga xizmatlari uchun“ nishoni bilan taqdirlangan. 2000-yilda sanʼat sohasidagi xizmatlari uchun „Rossiya Federatsiyasida xizmat koʻrsatgan artist“ unvoni bilan taqdirlangan. 1991-yilda „RSFSRda xizmat koʻrsatgan rassom“ unvonini olgan. Bolalar va yoshlarga atalgan ijod naʼmunalari hamda Voronej viloyat qoʻgʻirchoq teatridagi samarali faoliyati uchun „RSFSR Davlat mukofoti“ni qoʻlga kiritgan (1990).